Psalms.
102.
APU DIOS, donglom anhan di dasal kun mumpahpahmok ke he-a. 
Om, donglom anhan di dasal kut adiyak baybay-an nah kabulubulunak ya adim anhan baybayaggon di pamaddangam ke ha-on. 
Paddung nay ahuk di biyag kun mungkama-id ya mun-aatung di gunit kun kay apuy. 
Mungkakuugak mo anhan an umatak nah mungkamag-anan an holok. Nip-ot bo te humigaak an abun mangan. 
Hay adol ku ya numbalin hi kay gunit ot mablatan. Ya pumalapalakak. 
Umatak bo nah mailom an hamuti nah adi maboblayan ya umatak nah bulayyu nah niwalong an boble. 
Mibakbakillangak ya umi-ingleyak an umatak nah naoh-ohhan buding hi atop. 
Panadngolanak hi buhul kuh kabigabigat ya tanaltalanggaanak ya usalon day ngadan kun pun-idut. 
Paddungnay mangmangnganak hi dap-ul ya paddungnay in-innummok di luwak 
te gapuh namahig an boh-ol mu ya paddungnay inweleyak. 
Hay biyag ku ya umat nah a-oh mungkahilong an gagalan mama-id ya umat nah holok an makleng. 
Mu he-a, APU DIOS ya munnanong kan mumpatul ya mundingngol kat nangamung. 
Nunna-ud an umina kat ipatibom moy homok muh tatagud Jerusalem. Om, ad uwaniy ustuh tiempon pangipatib-am di homok mun dida. 
Dakamin muttatyum ya pakappinhod mih tuwen boble, takon di nadadag. Ya mahakit di nomnom min mangang-ang hi nadadagana. 
Tumakut di tataguh kabobboble ke he-a, APU DIOS. Ya am-in di papatul ya takutan da nan ongal an kabaelam. 
Mipatiboy dayaw muh pangiphodam hi Jerusalem. 
He-a ya donglom uppey dasal nadan makakkahmok an tatagum. 
Itudok yuy inat APU DIOS ta dayawon nadan ahi mitun-ud an iimbabale taku. 
Athituy itudok yu: “In-uhdung APU DIOS an wadah langit 
ot donglonay palak nadan balud ot ibukana nadan nagtud di kipipatayan da.” 
Ta mundingngol ya midayaw di ngadanad Zion ad Jerusalem 
nah kaamungan nadan tatagunan mundayaw ke hiya. 
APU DIOS, impumbalinak ke he-an nakakkapuy ta matikkey biyag ku yaden kat-aguwak pay ni-an. 
Ot mundasalak ke he-an kanak di “Apu an Dios kun wadat nangamung, adim anhan poppogon di biyag ku te kat-aguwak ni-an. 
Handih lappuna ya lintum di luta, hay kabunyan ya am-in nadan wadah di. 
Ya ahida mama-id te umat dah bulwatin mumbalin hi layut, mu he-a ke ya wadawada kat nangamung. Te ahim kaanon datuwen lintum ta hannotam didah balu. 
Mu he-a ke nimpe ya adika mumbaliw, mu munnananong kat nangamung. 
Ahi malinggop di iimbabalen nadan tatagum, takon nadan inap-apu da te ipaptok mu dida.” 
