Psalms.
55.
Donglom anhan Apu Dios tun dasal ku. Adim anhan pamgay op-opya. 
Om, donglom anhan ta baddanganak te namahig di kabulubulunak. 
Dehtun tumattakutak te taktakutonak ya paligligatonak nadah buhul ku ya bobboh-olanak. 
Takon anhan ot kumanobkobak te tumakutak an mate. 
Ya gumayogayonggongak gapuh takut ku. 
Wada kumay payak kun umat hi palomat tumayyapak ta umeyak hi nidawwit malinggopak an mun-iyatuh di. 
Hidi ot kuma nah naka-iddawwin madin-ong an adi maboblayan di pangayak ta eyak miha-ad hidi. 
Wadat galgal-ak ot an umet eyak mihikug hidit taynak tun boblen napnuh hingit an kay nal-ot an puwok an dumadag. 
Apu Dios, allilawom anhan nadan buhul kut matama dan kumali. Namahig pe kattog an ammunay papatten ma-ma-at tuh boble. 
Kabigabigat ya kahilohilong ya mumpapattey tatagu ya munggugulu da. 
Takon di daana tuh boble ya kumuluk di tatagu, dumadaddag da ya mangako da. 
Kon gulat nat nadan buhul kuy manaltalanggan ha-on ya mabalin an itpol ku, weno ipahhiya day aton da ke ha-on ya italuwak dida. 
Mu bokon te he-an nahamad an gayyum ku ya ibbak mismuy mangiathidi. 
Makakkaphod pay anhan di nakihumhummanganak ke he-ah eta nundayawan nah Templo, yaden he-ay mangiathidi. 
Hana ot ta magagalan mate nadan bubuhul kut milubuk da takon di matagu da te paddungnay diday nunhituwan di gaga-iho. 
Mu ha-oy ke pe ya mumpabaddangak nah AP-APU an Dios ot nunna-ud an ihwangak ke hiya. 
Mumpahpahmokak ke hiya nah hilong, nah biggatna ya nah maal-algo ta donglonay dasal ku. 
Ihwangak ke hiya nadah dakol an buhul kun pakihananggaak, ta malinggop di kibangngadak. 
Hiya an Dios an Ap-aput nangamung ya donglonay dasal kut apputona dida te adida pinhod an mumbaliw ya adida tumakut ke hiya. 
Namam-a mo anhan nan imbilang kun nahamad an gayyum ku te imbahhonay nuntobbalan mi ot mumbalin an buhul ku. 
Anakkayang an makalummiiy kalina, mu kon ot hi puhuna ya humihhingit. Namahig an makaannuyuk di kalina, mu kon ot paddungna nan makataddom an hinalung an lumiput. 
Idinol takuy pundanagan takun APU DIOS ot baddangan ditakun hiya. Hiya ya adina iabulut an maapput di maphod an tagu. 
Apu Dios inilak an galgal-am an ipae nadan pumapatte ya makallangkak hi lubuk da. Dida ya maagangan dan maten adida datngan di nagtud an katayan da. Mu ha-oy ke pe ya idinol dakan bumaddang ke ha-on hi ngannen ligat ku. 
